MDG-politiker innrømmer narkotikafunn

Trakk seg fra alle verv søndag kveld

Lokalpolitikeren sa til VG at den politiske karrieren trolig er over etter at politiet fredag fant narkotika i vedkommendes hjem. Søndag trakk vedkommende seg fra alle verv.

Silje Løvstad Thjømøe

Eivind Lindkvist Johansen

Oppdatert 4. oktober 2015

Artikkelen er over fire år gammel

En lokalpolitiker i Miljøpartiet De Grønne ble fredag anholdt og siktet for brudd på narkotikalovgivningen.

Politiet fant fredag ettermiddag 0,5 gram marihuana hjemme hos politikeren.

VG var søndag i kontakt med personen. Vedkommende tilsto umiddelbart etter at politiet kom på døren.

– De hadde en husransakelse hos meg. De hadde nok en mistanke om rusmidler, sier politikeren.

– Det var dumt gjort av meg

Narkotikaen tilhørte politikeren, bekrefter vedkommende.

– Det var dumt gjort av meg. Men jeg tenkte det var best å være ærlig, så jeg sa det med en gang, sier politikeren til VG.

Den siktede er valgt inn i kommunestyret. I ettertid snakket personen med partiets partisekretær, Lars Gaupset, for å spørre om råd.

– Jeg har ikke fått noen reaksjon ennå. En jurist skal ta tak i det. Det blir nok et forelegg.

– Tenker du at dette vil få konsekvenser for din videre politiske karriere?

– Ja, det kan det jo. Men jeg regner med at det blir sånn at jeg trekker meg fra kommunestyret.

MDG: Har trukket seg fra alle verv

Partisekretær Lars Gaupset bekrefter at de er kjent med saken.

– Det vi har fått opplyst er at en av våre kommunestyrekandidater har blitt siktet for brudd på narkotikaloven. Vedkommende har i kveld besluttet å trekke seg fra alle verv og søkt fritak fra kommunestyret, sier Gaupset til VG søndag kveld.

– Den siktede har søkt råd hos deg, kan du si noe rundt dette?

– Jeg ønsker ikke å si noe om den interne kommunikasjonen, men kan bekrefte at jeg har vært i kontakt med den siktede, men det er personen selv som har tatt beslutningen om å trekke seg, sier Gaupset og poengterer at saken nå ligger hos politiet.

Overfor VG bekrefter politiet at de var på et narkotikarelatert oppdrag i området.

– Personen er veldig lei seg for det som har skjedd og beklager på det sterkeste den inntrufne hendelsen, sier partisekretæren.

– MDG har en liberal holdning til hasjbruk, hva tenker dere om at en av deres egne nå er siktet for brudd på narkotikaloven?

– Jeg tenker at det ikke er relevant i så måte, for uansett hva våre folkevalgte måtte mene, så må de forholde seg til norsk lov. Vi forholder oss nå til at vedkommende ønsker å trekke seg, og det er en beslutning vi respekterer, sier Gaupset.

VG har vært i kontakt med Rasmus Hansson, som ikke ønsker å kommentere saken.

Publisert: 04.10.15 kl. 18:01 Oppdatert: 04.10.15 kl. 20:45

Les også

Mer om Miljøpartiet De Grønne (MDG)